འདི་ནས་ལྷོ་ནུབ་ཕྱོགས་སུ་བརྒལ་ན་ཨ་རིག་གི་ས་ཆར་སླེབས།དེ་ཡང་སྔོན་འབྲོང་པ་རྡོ་རྗེ་བྱ་བར་བུ་གསུམ་ཡོད་པའི་ཆེ་བ་རྨ་ཆེན་གངས་བསྐོར་ལ་ཕྱིན་ནས་ཨ་ཡིག་རིག་པས་ཨ་རིག་ཅེས་གྲགས་ཟེར།ཨ་རིག་ཚོ་དགུར་གྲགས་པ་སོགས་ཡུལ་འབངས་གཏོས་ཆེ།ྋརྒྱལ་བ་བསོད་ནམས་རྒྱ་མཚོའི་རྣམ་ཐར་ལས།ཨག་ཆེན་ཐང་ནས་ལམ་བདེ་བ་ཞིག་ལ་རིམ་གྱིས་ཕེབས་སྐབས་རྨ་ཆེན་སྦོམ་རའི་རྒྱུད་དུ་གྲགས་པའི་དཔོན་སངས་རྒྱས་སྐྱབས་གཡོག་འཁོར་དང༌།གཞན་ཡང་སྐྱེ་བོའི་ཆགས་དུ་མ་དང་བཅས་ཏེ་བསུ་བ་ལ་འོང༌།དཔོན་གྱིས་ཡེ་ཤེས་ཀྱི་སྤུན་དངོས་སུ་མཐོང་ཞེས་གསུངས་ཤིང༌།ཨ་རིག་དཀར་པོ་ཐང་དུ་བཞུགས་སྒར་བཏེགས་སྐབས།རྟ་སྟོང་ཕྲག་དང་ཕྱུག་ཁྲི་ཚོར་ཉེ་བའི་འབུལ་བ།འཇའ་འོད་ཀྱི་གུར་དང་ལྷའི་མེ་ཏོག་གི་ཆར་བབས་ཞེས་སོགས་གསུངས་པ་ཨ་རིག་འདི་ཡིན།ྋགོང་ས་ལྔ་པ་ཆེན་པོ་སྨད་དུ་ཕེབས་སྐབས་དཀར་པོའི་ཐང་འདིརྋགོང་མའི་བཞུགས་ཁྲིའི་སྟེང་དུ་བཞུགས་ནས་ཁྲོམ་ཚོགས་ཆེན་པོར་ཐུགས་རྗེ་ཆེན་པོ་ཕྱག་བཞི་པའི་རྗེས་གནང་སྩལ་ཞིང༌།ཨ་རིག་རྣམས་ཀྱིས་འབུལ་ཆེན་བཏེགས་ཚུལ་དང༌།དེ་ཕྱོགས་ཀྱི་མི་རྣམས་རབ་བྱུང་གི་རྟགས་ཙམ་འཛིན་པ་ལ་ཡང་མོས་པ་ཆེར་བྱེད་འདུག་པ་ཆོས་རྒྱལ་མེས་དབོན་གྱི་མཛད་པ་གནས་འཕོས་པར་སྣང་ཞེས་རང་རྣམ་ལས་འབྱུང་བ་དེ་ཡང་འདིར་བཤད་པའི་ཨ་རིག་དེ་ཡིན།